എസ്തെർ ഡഫ്ലൊ

ഒരു ഫ്രഞ്ച് - അമേരിക്കൻ സാമ്പത്തിക ശാസ്ത്രജ്ഞയാണ് **എസ്തെർ ഡഫ്ലോ**, എഫ്ബി‌എ (ജനനം: ഒക്ടോബർ 25, 1972)   മസാച്ചുസെറ്റ്സ് ഇൻസ്റ്റിറ്റ്യൂട്ട് ഓഫ് ടെക്നോളജിയിൽ (എംഐടി) ദാരിദ്ര്യ ലഘൂകരണ, വികസന സാമ്പത്തിക ശാസ്ത്ര പ്രൊഫസറായ അവർ 2003-ൽ സ്ഥാപിക്കപ്പെട്ട അബ്ദുൾ ലത്തീഫ് ജമീൽ പോവെർട്ടി ആക്ഷൻ ലാബ് (ജെ-പാൽ) സ്ഥാപകരിലൊരാളും കോ-ഡയറക്ടറും ആണ്. 2019 ൽ അഭിജിത് ബാനർജി  മൈക്കൽ ക്രെമെർ  എന്നിവർക്കൊപ്പം എസ്തെർ,  സാമ്പത്തികശാസ്‌ത്രത്തിനുള്ള നോബൽ സമ്മാനം പങ്കിട്ടു.

നാഷണൽ ബ്യൂറോ ഓഫ് ഇക്കണോമിക് റിസർച്ച് (എൻ‌ബി‌ആർ)  റിസർച്ച് അസോസിയേറ്റ്, ബ്യൂറോ ഫോർ റിസർച്ച് ആൻഡ് ഇക്കണോമിക് അനാലിസിസ് ഓഫ് ഡെവലപ്മെന്റിന്റെ (ബ്രെഡ്) ബോർഡ് അംഗം,  സെന്റർ ഫോർ ഇക്കണോമിക് പോളിസി റിസർച്ചിന്റെ ഡവലപ്പ്മെന്റ് എക്കണോമിക്സ് പ്രോഗ്രാം ഡയറക്ടർ എന്നീ പദവികളും അവർ വഹിച്ചിട്ടുണ്ട്. ഗാർഹിക പെരുമാറ്റം, വിദ്യാഭ്യാസം, ധനകാര്യത്തിലേക്കുള്ള പ്രവേശനം, ആരോഗ്യം, നയ വിശകലനം എന്നിവ ഉൾപ്പെടെ വികസ്വര രാജ്യങ്ങളിലെ മൈക്രോ ഇക്കണോമിക് പ്രശ്നങ്ങളിൽ അവരുടെ ഗവേഷണം ശ്രദ്ധ കേന്ദ്രീകരിക്കുന്നു. ഫീൽഡ് പരീക്ഷണങ്ങൾ ഒരു പ്രധാന രീതിശാസ്ത്രമായി മുന്നോട്ട് കൊണ്ടുപോകുന്നതിൽ അഭിജിത് ബാനർജി, ഡീൻ കർലൻ, മൈക്കൽ ക്രെമെർ, ജോൺ എ ലിസ്റ്റ്, സെന്തിൽ മുല്ലൈനാഥൻ, എന്നിവർക്കൊപ്പം എസ്തെറും ഒരു പ്രേരകശക്തിയാണ്. അഭിജിത് ബാനർജിയുമായി ചേർന്ന് 2011 ഏപ്രിലിൽ *പുവർ എക്കണോമിക്സ്* 2019 നവംബറിൽ *ഗുഡ് എക്കണോമിക്സ് ഫോർ ഹാർഡ് ടൈംസ്* എന്നിവ എഴുതി പ്രസിദ്ധീകരിച്ചു. ഓപ്പൺ സിലബസ് പ്രോജക്റ്റ് അനുസരിച്ച്, സാമ്പത്തിക കോഴ്‌സുകൾക്കായി കോളേജ് സിലബസിൽ ഏറ്റവും കൂടുതൽ പരാമർശിക്കപ്പെടുന്ന എഴുത്തുകാരിൽ ഏഴാമത്തെയാളാണ് ഡഫ്ലോ.

## ആദ്യകാല ജീവിതവും വിദ്യാഭ്യാസവും
ശിശുരോഗവിദഗ്ദ്ധൻ ആയ വയലെയ്ൻ ഡഫ്ലോയുടെയും ഗണിതശാസ്ത്ര പ്രൊഫസറായ മൈക്കൽ ഡഫ്ലോയുടെയും മകളായി 1972 ൽ പാരീസിലാണ് എസ്തെർ ഡഫ്ലോ ജനിച്ചത്. എസ്തെറിന്റെ കുട്ടിക്കാലത്ത്, അമ്മ പലപ്പോഴും മെഡിക്കൽ മാനുഷിക പദ്ധതികളിൽ പങ്കെടുത്തിരുന്നു.

ബി / എൽ പ്രോഗ്രാമിൽ പഠിച്ച ശേഷം  ഡഫ്ലോ പാരീസിലെ എകോൾ നോർമൽ സൂപ്പർയൂറിയറിൽ ബിരുദ പഠനം ആരംഭിച്ചു, കുട്ടിക്കാലം മുതലുള്ള അവളുടെ താൽപ്പര്യ വിഷയമായ ചരിത്രം പഠിക്കാൻ ആണ് പദ്ധതിയിട്ടത്. രണ്ടാം വർഷത്തിൽ, സിവിൽ സർവീസിലോ രാഷ്ട്രീയത്തിലോ ഒരു കരിയർ പരിഗണിക്കാൻ തുടങ്ങി. 1993 മുതൽ മോസ്കോയിൽ പത്തുമാസം ചെലവഴിച്ചു. എസ്തെർ ഫ്രഞ്ച് ഭാഷ പഠിപ്പിക്കുകയും, സോവിയറ്റ് യൂണിയൻ "സ്റ്റാലിൻഗ്രാഡ് ട്രാക്ടർ ഫാക്ടറി പോലുള്ള വലിയ നിർമ്മാണ സൈറ്റുകൾ പ്രചാരണത്തിനായി എങ്ങനെ ഉപയോഗിച്ചുവെന്നും പ്രചാരണ ആവശ്യകതകൾ പദ്ധതികളുടെ യഥാർത്ഥ രൂപത്തെ എങ്ങനെ മാറ്റിമറിച്ചുവെന്നും" വിവരിക്കുന്ന ചരിത്ര പ്രബന്ധത്തിൽ പ്രവർത്തിക്കുകയും ചെയ്തു. മോസ്കോയിൽ, സെൻട്രൽ ബാങ്ക് ഓഫ് റഷ്യയുമായി ബന്ധമുള്ള ഒരു ഫ്രഞ്ച് സാമ്പത്തിക ശാസ്ത്രജ്ഞന്റെ ഗവേഷണ സഹായിയായും, പ്രത്യേകമായി, റഷ്യൻ ധനമന്ത്രിയെ ഉപദേശിച്ച അമേരിക്കൻ സാമ്പത്തിക ശാസ്ത്രജ്ഞനായ ജെഫ്രി സാച്ചിനുവേണ്ടിയും പ്രവർത്തിച്ചു. ഈ ഗവേഷണ പോസ്റ്റുകളിലെ അനുഭവങ്ങൾ, എസ്തെറിൻ്റെ ശ്രദ്ധ സാമ്പത്തികശാസ്ത്രത്തിലേക്ക് മാറ്റുന്നതിന് കാരണമായി.

1994-ൽ ചരിത്രത്തിലും സാമ്പത്തികശാസ്ത്രത്തിലും ബിരുദം പൂർത്തിയാക്കിയ ശേഷം ഡെൽറ്റയിൽ (ഇപ്പോൾ പാരിസ് സ്കൂൾ ഓഫ് എക്കണോമിക്സ്) നിന്ന് ബിരുദാനന്തര ബിരുദം നേടി. തുടർന്ന് 1999 ൽ, അഭിജിത് ബാനർജിയുടെയും ജോഷ്വ ആംഗ്രിസ്റ്റിന്റെയും സംയുക്ത മേൽനോട്ടത്തിൽ എംഐടിയിൽ നിന്ന് സാമ്പത്തിക ശാസ്ത്രത്തിൽ പിഎച്ച്ഡി ബിരുദം നേടി. 1970 കളിൽ ഇന്തോനേഷ്യൻ സ്‌കൂൾ വിപുലീകരണ പരിപാടി ഉൾപ്പെട്ട ഒരു സ്വാഭാവിക പരീക്ഷണത്തിന്റെ ഫലങ്ങളെ കേന്ദ്രീകരിച്ചായിരുന്നു അവളുടെ ഡോക്ടറൽ പ്രബന്ധം, വികസ്വര രാജ്യങ്ങളിൽ ഉയർന്ന വിദ്യാഭ്യാസം ഉയർന്ന വേതനത്തിന് കാരണമായി എന്നതിന് നിർണായക തെളിവുകൾ നൽകി. ഡോക്ടറേറ്റ് പൂർത്തിയാക്കിയ ശേഷം അവർ എംഐടിയിൽ അസിസ്റ്റന്റ് പ്രൊഫസറായി നിയമിതയായി.

## കരിയർ
1999 ൽ പിഎച്ച്ഡി നേടിയ ശേഷം ഡഫ്ലോ എംഐടിയിൽ അസിസ്റ്റന്റ് പ്രൊഫസറായി നിയമിതയാകുകയും, പിന്നീട് 2002-ൽ, 29 ആം വയസ്സിൽ അസോസിയേറ്റ് പ്രൊഫസർ ആയി പ്രമോട്ടുചെയ്യപ്പെടുകയും ചെയ്തു. ഏറ്റവും പ്രായം കുറഞ്ഞ ഫാക്കൽറ്റി അംഗങ്ങളിൽ ഒരാളായിരുന്നു അവർ.

ഡുഫ്‌ലോയും അഭിജിത് ബാനർജിയും 1997 മുതൽ ഇന്ത്യയിൽ പ്രത്യേക താത്പര്യമെടുത്തു. 2003 ൽ, ലാഭേച്ഛയില്ലാതെ പ്രവർത്തിക്കുന്ന ഒരു സംഘം നടത്തുന്ന 120 സ്കൂളുകളിൽ ടീച്ചർ അബ്സെന്റീസത്തിൽ (അധ്യാപകർ ക്ലാസിൽ ഹാജരാകാതിരിക്കൽ) ഒരു പരീക്ഷണം നടത്തി. ഓരോ ദിവസവും വിദ്യാർത്ഥികളുമായി സ്വയം ഫോട്ടോ എടുക്കാൻ അധ്യാപകരെ പ്രോത്സാഹിപ്പിക്കുന്നതിലൂടെ, അദ്യാപകർ ഹാജരാകാതിരിക്കുന്നത് കുറക്കാൻ അവർക്ക് കഴിഞ്ഞു.

2003 ൽ, എം‌ഐ‌ടിയിൽ അവർ പോവർട്ടി ആക്ഷൻ ലാബ് സ്ഥാപിച്ചു, അതിനുശേഷം 200 ലധികം വികസന പരീക്ഷണങ്ങൾ നടത്തുകയും, ക്രമരഹിത നിയന്ത്രിത പരീക്ഷണങ്ങൾ നടത്താൻ വികസന പരിശീലകരെ പരിശീലിപ്പിക്കുകയും ചെയ്തു. ലാബിന് ചെന്നൈയിലും പാരീസ് സ്കൂൾ ഓഫ് ഇക്കണോമിക്സിലും ശാഖകളുണ്ട്. 2004 ൽ നിരവധി സഹപ്രവർത്തകർക്കൊപ്പം ഡഫ്ലോ ഇന്ത്യയിൽ മറ്റൊരു പരീക്ഷണം നടത്തി. പരിചയസമ്പന്നരായ വനിതാ നേതാക്കളുള്ള ഗ്രാമങ്ങളിൽ സ്ത്രീകളുടെ ടേപ്പ് ചെയ്ത പ്രസംഗങ്ങൾ കൂടുതൽ സ്വീകാര്യമാണെന്ന് ഇത് കാണിച്ചു. വനിതാ സ്ഥാനാർത്ഥികളെ പിന്തുണയ്ക്കുന്ന കമ്മ്യൂണിറ്റികൾക്ക് സാമ്പത്തിക നേട്ടങ്ങൾ പ്രതീക്ഷിക്കാമെന്ന് ഡഫ്ലോയ്ക്ക് കൂടുതൽ ബോധ്യപ്പെട്ടു, പക്ഷേ അത് ബോധ്യപ്പെടുത്തുന്നതിൽ അവൾക്ക് ബുദ്ധിമുട്ട് അനുഭവപ്പെട്ടു. സാമൂഹ്യക്ഷേമത്തെ അഭിസംബോധന ചെയ്യുന്ന സംഭവവികാസങ്ങൾ വിലയിരുത്തുന്നതിൽ ശ്രദ്ധ കേന്ദ്രീകരിച്ച അവർക്ക് 2008 ൽ വികസന സഹകരണത്തിനുള്ള ഫ്രോണ്ടിയർ ഓഫ് നോളജ് അവാർഡ് ലഭിച്ചു. ദരിദ്ര രാജ്യങ്ങളിലെ വികസന സഹായവുമായി ബന്ധപ്പെട്ട വിഷയങ്ങളിൽ മുൻ അമേരിക്കൻ പ്രസിഡന്റ് ബരാക് ഒബാമയെ ഉപദേശിച്ച ന്യൂ ഗ്ലോബൽ ഡവലപ്പ്മെന്റ് കമ്മിറ്റിയിൽ അംഗമായിക്കൊണ്ട് എസ്തെർ 2013 ൽ പൊതുമേഖലയിൽ പ്രവേശിച്ചു.

ഒരു എൻ‌ബി‌ആർ റിസർച്ച് അസോസിയേറ്റ്,  ബ്യൂറോ ഫോർ റിസർച്ച് ആൻഡ് ഇക്കണോമിക് അനാലിസിസ് ഡെവലപ്മെന്റിന്റെ (ബ്രെഡ്) ബോർഡ് അംഗം, സെന്റർ ഫോർ ഇക്കണോമിക് പോളിസി റിസർച്ചിന്റെ ഡെവലപ്മെൻറ് ഇക്കണോമിക്സ് പ്രോഗ്രാം ഡയറക്ടർ, എന്നിവ കൂടിയാണ് എസ്തെർ ഡഫ്ലൊ. 

*അമേരിക്കൻ ഇക്കണോമിക് ജേണൽ: അപ്ലൈഡ് ഇക്കണോമിക്സിന്റെ* സ്ഥാപക എഡിറ്റർ, *അമേരിക്കൻ ഇക്കണോമിക് റിവ്യൂ* *എഡിറ്റർ, ദി റിവ്യൂ ഓഫ് ഇക്കണോമിക്സ് ആൻഡ് സ്റ്റാറ്റിസ്റ്റിക്സ്*, *ജേണൽ ഓഫ് ഡവലപ്മെന്റ് ഇക്കണോമിക്സ്* എന്നിവയുടെ കോ-എഡിറ്റർ എന്നീ പദവികളും എസ്തെർ വഹിച്ചിരുന്നു. കൂടാതെ, *ആനുവൽ റിവ്യു ഓഫ് എക്കണോമിക്സിന്റെ* എഡിറ്റോറിയൽ കമ്മിറ്റി അംഗവും ഇന്റർനാഷണൽ ഗ്രോത്ത് സെന്ററിലെ ഹ്യൂമൻ ക്യാപിറ്റൽ റിസർച്ച് പ്രോഗ്രാമിലെ അംഗവുമാണ് അവർ.

ഫ്രഞ്ച് ദിനപത്രമായ *ലിബറേഷനുവേണ്ടി* എസ്തെർ ഒരു പ്രതിമാസ കോളം എഴുതുന്നു.

2010 ൽ ബോക്കോണി സർവകലാശാലയിലെ ആദ്യത്തെ *ബോക്കോണി പ്രഭാഷണത്തിലെ* പ്രധാന പ്രഭാഷകയായിരുന്നു അവർ.

## സ്വകാര്യ ജീവിതം
എം‌ഐ‌ടി പ്രൊഫസർ അഭിജിത് ബാനർജിയെയാണ് എസ്തെർ വിവാഹം കഴിച്ചത്; ദമ്പതികൾക്ക് രണ്ട് കുട്ടികളുണ്ട്.  എസ്തെർ 1999 ൽ എം‌ഐ‌ടിയിൽ സാമ്പത്തിക ശാസ്ത്രത്തിൽ പി‌എച്ച്ഡി ചെയ്യുമ്പോൾ ജോയിന്റ് സൂപ്പർവൈസറായിരുന്നു അഭിജിത്ത് ബാനർജി.

## തിരഞ്ഞെടുത്ത കൃതികൾ

### പുസ്തകങ്ങൾ
2011 ഏപ്രിലിൽ എസ്തെർ അഭിജിത്ത് ബാനർജിയുമായി ചേർന്ന് രചിച്ച *പുവർ ഇക്കണോമിക്സ് എന്ന പുസ്തകം പുറത്തിറക്കി.* ദാരിദ്ര്യം ലഘൂകരിക്കുന്നതിന് ക്രമരഹിതമായ നിയന്ത്രണ പരീക്ഷണങ്ങൾ നടത്തുന്നതിലെ അവരുടെ 15 വർഷത്തെ അനുഭവം ഇത് രേഖപ്പെടുത്തുന്നു.  പുസ്തകത്തിന് നിരൂപക പ്രശംസ ലഭിച്ചു. നൊബേൽ സമ്മാന ജേതാവ് അമർത്യ സെൻ ഇതിനെ "ദാരിദ്ര്യത്തിന്റെ യഥാർത്ഥ സ്വഭാവത്തെക്കുറിച്ച്, ശ്രദ്ധേയമായ രണ്ട് ഗവേഷകരുടെ അത്ഭുതകരമായ ഉൾക്കാഴ്ചയുള്ള പുസ്തകം" എന്ന് വിശേഷിപ്പിച്ചു.

* 
* 
* 
* 
* 
* 
* 

### പ്രബന്ധങ്ങൾ
ഡുഫ്‌ലോ നിരവധി പ്രബന്ധങ്ങൾ പ്രസിദ്ധീകരിച്ചു, 2017 ൽ 6,200 തവണ അവ പരാമർശിക്കപ്പെട്ടു. അവയിൽ മിക്കതും മികച്ച അഞ്ച് സാമ്പത്തിക ജേണലുകളിൽ പ്രത്യക്ഷപ്പെട്ടിട്ടുണ്ട്.

## അവാർഡുകൾ

### സാമ്പത്തിക ശാസ്ത്ര നൊബേൽ സമ്മാനം
ആഗോള ദാരിദ്ര്യം ലഘൂകരിക്കുന്നതിനുള്ള പരീക്ഷണാത്മക സമീപനത്തിന് അഭിജിത് ബാനർജി, മൈക്കൽ ക്രെമർ എന്നിവർക്കൊപ്പം എസ്തർ ഡഫ്ലോയ്ക്ക് 2019 ൽ ആൽഫ്രഡ് നോബലിന്റെ ഓർമ്മക്കുള്ള ഉള്ള സാമ്പത്തിക ശാസ്ത്രത്തിനുള്ള സ്വെറിജസ് റിക്സ്ബാങ്ക് സമ്മാനം ലഭിച്ചു. എസ്ത്തെർ ഇത് നേടുന്ന ഏറ്റവും പ്രായം കുറഞ്ഞ വ്യക്തിയും (46 വയസ്സിൽ) ഈ അവാർഡ് നേടിയ രണ്ടാമത്തെ വനിതയുമാണ് (2009 ൽ എലിനോർ ഓസ്ട്രോമിന് ശേഷം).

റോയൽ സ്വീഡിഷ് അക്കാദമി ഓഫ് സയൻസസിനോട് ടെലിഫോൺ മുഖേന പ്രതികരിച്ച ഡഫ്ലോ, “വളരെ അവസരരോചിതവും പ്രധാനപ്പെട്ടതുമായ സമയത്താണ്” ഈ സമ്മാനം ലഭിച്ചതെന്നും ഇത് “മറ്റ് നിരവധി സ്ത്രീകളെ ജോലി തുടരാൻ പ്രചോദിപ്പിക്കുമെന്നും മറ്റ് നിരവധി പുരുഷന്മാർക്ക് ഓരോ മനുഷ്യനെയും പോലെ സ്ത്രീകൾക്ക് അവർ അർഹിക്കുന്ന ബഹുമാനം നൽകുന്നതിന് പ്രചോദനം നൽകുമെന്നും പ്രതീക്ഷിക്കുന്നു” എന്ന് അഭിപ്രായപ്പെട്ടു. ദാരിദ്ര്യത്തെ നേരിടുന്നതിനും കുട്ടികളുടെ വിദ്യാഭ്യാസം മെച്ചപ്പെടുത്തുന്നതിനുമുള്ള പോരാട്ടങ്ങളിൽ അവാർഡ് ഒരു മെഗാഫോണായി ഉപയോഗിക്കാൻ ആഗ്രഹിക്കുന്നുവെന്നും അവർ വെളിപ്പെടുത്തി. 

ഫ്രഞ്ച് പ്രസിഡന്റ് ഇമ്മാനുവൽ മാക്രോൺ അഭിനന്ദനങ്ങൾ അർപ്പിച്ച് ഇങ്ങനെ പറഞ്ഞു: "എസ്തർ ഡഫ്ലോയുടെ ഗംഭീരമായ നൊബേൽ സമ്മാനം ഫ്രഞ്ച് സാമ്പത്തിക വിദഗ്ധർ നിലവിൽ ലോകത്തിലെ ഏറ്റവും മികച്ചവരിലാണെന്നതിന്റെ ഓർമ്മപ്പെടുത്തലാണ്, ഈ മേഖലയിലെ ഗവേഷണങ്ങൾ മനുഷ്യക്ഷേമത്തിൽ ശക്തമായ സ്വാധീനം ചെലുത്തുമെന്ന് കാണിക്കുന്നു."

ബാനർജിക്കും ക്രെമറിനുമൊപ്പം അവർ ഉപയോഗിച്ച ഗവേഷണ സമീപനത്തെ സംഗ്രഹിച്ചുകൊണ്ട് ഡഫ്ലോ ഇങ്ങനെ പറഞ്ഞു, "ദാരിദ്ര്യത്തിനെതിരായ പോരാട്ടം ശാസ്ത്രീയ തെളിവുകളുടെ അടിസ്ഥാനത്തിലാണെന്ന് ഉറപ്പാക്കുകയാണ് ഞങ്ങളുടെ ലക്ഷ്യം." 

### മറ്റ് അവാർഡുകൾ

* അമേരിക്കൻ ഇക്കണോമിക് അസോസിയേഷൻ 2002 ൽ ഡഫ്ലോയ്ക്ക് 40 വയസ്സിന് താഴെയുള്ള ഒരു വനിതാ സാമ്പത്തിക ശാസ്ത്രജ്ഞയെ ബഹുമാനിക്കുന്നതിനുള്ള എലെയ്ൻ ബെന്നറ്റ് റിസർച്ച് പ്രൈസ് നൽകി. 
* 2005 ൽ തിങ്ക് ടാങ്ക് *സെർക്കിൾ ഡെസ് ഇക്കണോമിസ്റ്റസ്* അവർക്ക് മികച്ച യുവ ഫ്രഞ്ച് സാമ്പത്തിക ശാസ്ത്രജ്ഞയ്ക്കുള്ള പുരസ്കാരം നൽകി. 
* 2008-ൽ *[[ദ ഇക്കണോമിസ്റ്റ്|ദി എക്കണോമിസ്റ്റ്]]* ലോകത്തിലെ മികച്ച എട്ട് യുവ സാമ്പത്തിക ശാസ്ത്രജ്ഞരിൽ ഒരാളായി ഡഫ്ലോയെ പട്ടികപ്പെടുത്തി.
* 2008 മെയ് മാസത്തിൽ അമേരിക്കൻ മാഗസിൻ *ഫോറിൻ പോളിസി* ലോകത്തെ മികച്ച 100 പൊതു ബുദ്ധിജീവികളിൽ ഒരാളായി അവളെ തിരഞ്ഞെടുത്തു.
* 2009 ൽ, അവളെ മാക് ആർതർ ഫൌണ്ടേഷൻ ഫെലോ എന്ന് നാമകരണം ചെയ്തു, (" ജീനിയസ് " ഗ്രാന്റ് എന്നും അറിയപ്പെടുന്നു). 2009 മുതൽ അമേരിക്കൻ അക്കാദമി ഓഫ് ആർട്സ് ആൻഡ് സയൻസസിന്റെ ഫെലോ കൂടിയാണ് അവർ. 2009 മെയ് 21 ന്, കാൽവെ-അർമെൻഗോൾ ഇന്റർനാഷണൽ പ്രൈസിന്റെ ആദ്യ സ്വീകർത്താവായി അവർ തിരഞ്ഞെടുക്കപ്പെട്ടു. സാമ്പത്തിക ശാസ്ത്രത്തിലോ സാമൂഹ്യശാസ്ത്രത്തിലോ ഉള്ള ഒരു മികച്ച യുവ ഗവേഷകന് രണ്ട് വർഷം കൂടുമ്പോൾ നൽകുന്ന സമ്മാനം ആണ് അത്.
* 40 വയസ്സിനു താഴെയുള്ള സാമ്പത്തിക വിദഗ്ധർക്കായി 2010 ലെ ജോൺ ബേറ്റ്സ് ക്ലാർക്ക് മെഡൽ നേടിയ അവർ സാമ്പത്തിക ചിന്തയ്ക്കും അറിവിനും ഏറ്റവും വലിയ സംഭാവന നൽകിയിട്ടുണ്ട്.  2010 ൽ *ഫോർച്യൂൺ* മാസികയുടെ 40 വയസ്സിന് താഴെയുള്ളവരുടെ പട്ടികയിൽ ഇടംനേടി. 2010 ഫെബ്രുവരി 2 ന് യൂണിവേഴ്സിറ്റി കാത്തോലിക് ഡി ലൂവെയ്നിൽ നിന്ന് അവൾക്ക് (ആദ്യത്തെ) ഓണററി ഡോക്ടറേറ്റ് ലഭിച്ചു.
* 2010 ൽ *ഫോറിൻ പോളിസി* ആഗോളതലത്തിലെ മികച്ച 100 ചിന്തകരുടെ പട്ടികയിൽ വീണ്ടും ഇടം നേടി.
* *2011 ഏപ്രിലിൽ [[ടൈം (മാഗസിൻ)| ടൈം]]* മാഗസിൻ ലോകത്തെ ഏറ്റവും സ്വാധീനിച്ച 100 പേരിൽ ഒരാളായി അവർ തിരഞ്ഞെടുക്കപ്പെട്ടു
* 2012 ൽ ഡുഫ്‌ലോയെ *ഫോറിൻ പോളിസി* മാഗസിൻ അതിന്റെ മികച്ച 100 ആഗോള ചിന്തകരിൽ ഒരാളായി തിരഞ്ഞെടുത്തു.
* പുവർ എക്കണോമിക്സ് പുസ്തകത്തിന് 2012 ലെ ജെറാൾഡ് ലോബ് അവാർഡ് ലഭിച്ചു.
* "പ്രിവന്റീവ് മെഡിസിൻ" ന്റെ പുരോഗതിക്ക് നൽകിയ സംഭാവനകൾക്ക് 2013 ൽ ഡഫ്ലോയ്ക്ക് ഡാൻ ഡേവിഡ് സമ്മാനം ലഭിച്ചു
* 2013 നവംബറിൽ ഫ്രഞ്ച് ഓർഡർ ഓഫ് മെറിറ്റിന്റെ ഓഫീസറായി അവർ അംഗീകരിക്കപ്പെട്ടു.
* 2013 ഡിസംബറിൽ രാജ് ലാസ്ലെ കോളേജ് ഫോർ അഡ്വാൻസ്ഡ് സ്റ്റഡീസിന് ജോൺ വോൺ ന്യൂമാൻ അവാർഡ് ലഭിച്ചു.
* വികസന സാമ്പത്തിക ശാസ്ത്രത്തിലെ ഒരു പ്രധാന മാറ്റത്തിന് നേതൃത്വം നൽകിയതിന് 2014 ൽ സോഷ്യൽ സയൻസ്-ഇക്കണോമിക്സിനുള്ള ഇൻഫോസിസ് പുരസ്കാരം നേടി.
* സ്‌പെയിനിൽ 2015 ലെ പ്രിൻസസ് ഓഫ് അസ്റ്റൂറിയാസ് സോഷ്യൽ സയൻസസ് അവാർഡ് ലഭിച്ചു.
* 2015 ൽ, ഡബ്ല്യുഎസ്ബി ബെർലിൻ സോഷ്യൽ സയൻസ് സെന്ററിൽ നിന്ന് എ.എസ്.കെ സോഷ്യൽ സയൻസസ് അവാർഡ് ലഭിച്ചു, 200,000 യുഎസ് ഡോളർ സമ്മാനമുള്ള ഇത് സോഷ്യൽ സയൻസിലെ ലോകത്തിലെ ഏറ്റവും വലിയ അവാർഡുകളിലൊന്നാണ്.
* 2019 നവംബർ 8 ന് ഇറാസ്മസ് യൂണിവേഴ്സിറ്റി റോട്ടർഡാമിൽ നിന്ന് അവർക്ക് ഓണററി ഡോക്ടറേറ്റ് ലഭിച്ചു.

### ബഹുമതികൾ

* കമാൻഡർ ഓഫ് ലെജിയൻ ഓഫ് ഹോണർ (ഫ്രാൻസ്).
* ഓഫീസർ ഓഫ് ദ നാഷണൽ ഓർഡർ ഓഫ് മെറിറ്റ് (ഫ്രാൻസ്).

## അവലംബം

## പുറം കണ്ണികൾ

* എം‌ഐ‌ടിയിലെ എസ്ഥർ ഡഫ്ലോയുടെ ഹോം പേജ്  , അവാർഡുകളുടെയും പ്രസിദ്ധീകരണങ്ങളുടെയും സമഗ്രമായ പട്ടികയുള്ള സിവി  ഉൾപ്പെടെ
* പോവർട്ടി ആക്ഷൻ ലാബ്
* ജീവകാരുണ്യ പ്രവർത്തനത്തിൽ 2011ലെ എസ്തെർ ഡഫ്ലോയുടെ അഭിമുഖം  
* സാമ്പത്തിക ശാസ്ത്രത്തിലെ ഗവേഷണ പേപ്പറുകളിലെ പ്രൊഫൈലും പേപ്പറും / RePEc
* 
* പ്രസിദ്ധീകരണങ്ങൾ  നാഷണൽ ബ്യൂറോ ഓഫ് എക്കണോമിക്സ് റൈസർച്ച്
വർഗ്ഗം:അമേരിക്കൻ വനിതാ എഴുത്തുകാർ
വർഗ്ഗം:21-ആം നൂറ്റാണ്ടിലെ അമേരിക്കൻ എഴുത്തുകാർ
വർഗ്ഗം:അമേരിക്കൻ ഐക്യനാടുകളിലെ ഫ്രഞ്ച് കുടിയേറ്റക്കാർ
വർഗ്ഗം:സാമ്പത്തികശാസ്ത്രത്തിനുള്ള നോബൽ പുരസ്കാര ജേതാക്കൾ
വർഗ്ഗം:നോബൽ സമ്മാനം നേടിയ അമേരിക്കക്കാർ
വർഗ്ഗം:മസ്സാചുസെറ്റ്സ് ഇൻസ്റ്റിറ്റ്യൂട്ട് ഓഫ് ടെക്നോളജിയിലെ പൂർവ്വ വിദ്യാർത്ഥികൾ
വർഗ്ഗം:ജീവിച്ചിരിക്കുന്നവർ
വർഗ്ഗം:1972-ൽ ജനിച്ചവർ